COM7 บวก 4.27% ลุ้นกำไร Q2 โตเด่น-เจรจาพันธมิตรใหม่ต่อยอดธุรกิจ
COM7 บวก 4.27% ลุ้นกำไร Q2 โตกระฉูด - เจรจาพันธมิตรใหม่ 3 รายต่อยอดธุรกิจ ล่าสุด ณ เวลา 10.37 น. ราคาอยู่ที่ 12.20 บาท บวก 0.50 บาท หรือ 4.27% สูงสุดที่ 12.30 บาท ต่ำสุดที่ 11.80 บาท มูลค่าซื้อขายที่ 167.42 ล้านบาท โบรกฯ แนะ “ซื้อ” ชูเป้า 15 บาท 
23 มิ.ย. 2560

ผู้สื่อข่าวรายงานว่า ราคาหุ้นบริษัท คอมเซเว่น จำกัด (มหาชน) หรือ COM7 ณ เวลา 10.37 น. ราคาอยู่ที่ 12.20 บาท บวก 0.50 บาท หรือ 4.27% สูงสุดที่ 12.30 บาท ต่ำสุดที่ 11.80 บาท มูลค่าซื้อขายที่ 167.42 ล้านบาท

นายสุระ คณิตทวีกุล ประธานเจ้าหน้าที่บริหาร COM7 เปิดเผยว่า ปัจจุบันบริษัทอยู่ระหว่างเจรจากับพันธมิตรทางธุรกิจจำนวน 2-3 ราย คาดจะเห็นความชัดเจนเร็วๆ นี้ก่อน 1 ดีล ซึ่งมองว่าการต่อยอดธุรกิจจะเข้ามาช่วยสนับสนุน COM7 ให้เติบโตกว่าเป้าหมายที่วางไว้ได้ และเติบโตอย่างแข็งกร่งในอนาคต
ขณะที่ภาพรวมธุรกิจครึ่งปีแรกมีแนวโน้มการเติบโตที่ดี โดยทิศทางในไตรมาส 2/2560 สามารถเดินหน้าได้ตามแผนที่วางไว้ จากภาพรวมยอดขายสินค้าไอที สมาร์ทโฟน และสินค้าแบรนด์แอปเปิ้ลมีการเติบโตที่ดี มีการเปิดตัวสินค้าใหม่แบรนด์ชั้นนำที่ทยอยออกมากระตุ้นตลาดอย่างต่อเนื่อง
 
ด้านบล.ฟิลลิป (ประเทศไทย) ระบุว่าในบทวิเคราะห์ ขณะนี้คงคำแนะนำ “ซื้อ” COM7 ราคาพื้นฐานปี 2560 เท่ากับ 15 บาท โดยเชื่อมั่นต่อแนวโน้มการเติบโตของ COM7 ที่เป็นหนึ่งในผู้นำในธุรกิจค้าปลีกสินค้า IT เป็นอุตสาหกรรมที่เติบโตอย่างแข็งแกร่ง โดยเฉพาะสมาร์ทโฟนที่ได้กลายเป็นสิ่งจำเป็นในการดำเนินชีวิตในปัจจุบันไปแล้ว
ประกอบกับกระแสตอบรับที่ดีของผู้บริโภคทุกครั้งในการเปิดตัวสินค้าใหม่ๆ ไม่ว่าจะมาจากผู้พัฒนาหลักทั้ง Samsung-Apple หรือผู้พัฒนาจากจีน (Huawei, Oppo, Vivo) ที่มีพัฒนาการที่น่าสนใจ ทางฝ่ายคาดกำไรสุทธิปี 2560 จะอยู่ที่ 538 ล้านบาท เพิ่มขึ้น 32% เมื่อเทียบกับปีก่อนประมาณ 406 ล้านบาท
สำหรับแผนการเติบโตในปีนี้ COM7 ยังคงใช้การเปิดสาขาต่อเนื่องอีก 168 สาขาเป็น 536 สาขาภายในสิ้นปีนี้ โดย ณ สิ้นไตรมาส 1/60 มีจำนวนสาขาเพิ่มขึ้น 22 สาขาจาก ณ สิ้นปี 2559 มาเป็น 390 สาขา ซึ่งสาขาที่เพิ่มขึ้นส่วนใหญ่มาจากสิทธิการร่วมบริหารจัดการร้าน True shop ที่เริ่มดำเนินงานแล้วถึง 62 สาขา เพิ่มขึ้น 16 สาขาจากไตรมาสก่อน ทั้งนี้ ตั้งเป้าเปิดสาขาให้ถึง 80 สาขาในปีนี้
ขณะเดียวกันกำลังปรับรูปแบบการจัดการภายในเน้นการลดค่าใช้จ่ายที่ไม่จำเป็นบางส่วนลง คาดเห็นผลในช่วงครึ่งปีหลัง ขณะที่ยอดขาย True sim card ในไตรมาส1/60 ที่ 47,000 เลขหมายได้ตามเป้าที่ 15,000 เลขหมายต่อเดือน จากเป้าทั้งปี 1.8 แสนเลขหมาย เพิ่มขึ้น38% เมื่อเทียบกับปีก่อน  หนุนส่วนแบ่งรายได้เพิ่มเติมอีกทางหนึ่ง ส่วนประเด็นที่ตลาดกังวลการเข้ามาเปิด Flagship store โดย Apple ฝ่ายมองเป็นบวกมากกว่า และไม่เห็นถึงความคุ้มค่าในการที่ Apple จะทำการตลาดด้วยตนเอง
ด้านบล.เคจีไอ (ประเทศไทย) ระบุในบทวิเคราะห์ คาด COM7 จะมีกำไรไตรมาส 2/60 เติบโตเด่นเมื่อเทียบกับช่วงเดียวกันของปีก่อน  และมีโอกาสที่จะโตต่อเนื่องในไตรมาส 3/60 จากการมีธุรกิจใหม่ที่เริ่มตั้งแต่ปลายไตรมาส 2/60 เช่น การเข้าบริหารพื้นที่ในเทสโก้ โลตัส ,ร้านใหม่ ๆ , การขายเข้าองค์กรการศึกษา เป็นต้น และในช่วงไตรมาส 4/60 ยังมีผลิตภัณฑ์ใหม่ของ Apple เช่น iPad 10.5″, MacBook, iPhone ใหม่, Home pod เป็นต้น